1 Auctoritate Capituli generalis inhibetur ne de cetero fiant in Ordine picturae, sculpturae, praeter imaginem Salvatoris, nec varietates pavimentorum, nec superfluitas aedificiorum et victualium, et a nullo abbate portentur scrinia quae vulgo cofria appellantur. Item monasticam simplicitatem servare et imitari cupientes, statuimus ut qui in tonsura et habitu saeculari ad Ordinem accedunt, et habitum conversi accipiunt, in eodem habitu perseverent. Item familiares qui habitum et tonsuram in aliqua domorum nostrarum susceperunt, in aliis domibus Ordinis nostri non suscipiantur, nisi ex licentia proprii abbatis. 2 Item si quis abbas extra domum propriam decesserit, et a monachis suis fuerit requisitus, liceat de cetero ad domum suam a requirentibus reportare corpus eius, auctoritate Capituli generalis. 3 Item constituitur auctoritate Capituli generalis ut moniales quae iam etiam incorporatae sunt Ordini, non habeant liberum egressum, nisi de licentia abbatis sub cuius cura consistunt, quia omnino non expedit animabus earum. Si quae vero fuerint incorporandae de cetero, non aliter admittantur ad Ordinis unitatem, nisi penitus includendae. Inhibetur autem, auctoritate praedicta praemissa, ne praesumant mittere moniales suas ad aliquem locum construendum, nisi de licentia Capituli generalis. Quod si praesumptum fuerit, quae missae fuerint pro fugitivis habeantur. Abbates in singulis domibus monialium quas habent sub cura sua, auctoritate Capituli quae praedicta sunt satagant ordinare. 4 Prohibetur firmiter ut nullus monachus vel conversus Ordinis nostri in domo monialium Sancti-Anthonii iuxta Parisios comedat vel pernoctet. 5 Abbas de Karrazeto qui toties accepit mandatum Capituli generalis de pecunia persolvenda abbati de Begar, nec persolvit, usque ad Capitulum persolvere satagat ; alioquin ex tunc se noverit esse depositum. Abbas de Spina hoc ei denuntiet. 6 Abbati de Brueria conceditur ut mittat conventum ad abbatiam construendam in loco pro quo supplicavit Capitulo generali, ita tamen ut aedificia praeparentur competenter habitantibus necessaria. 7 Abbas Pontis Alti qui priorem de Risu agni, auctoritate Capituli generalis depositum, iterato promovit in priorem, tribus diebus sit in levi culpa, uno eorum in pane et aqua, et prior deponatur. 8 Praecipitur abbati de Caduno ut personaliter accedat ab abbatiam de Clariana, et corrigat et ordinet quae corrigenda et ordinanda cognoverit, et taliter ne clamor super iis audiatur de cetero in Capitulo generali, et quod anno praeterito haec sibi mandata non complevit, tribus diebus sit in levi culpa, uno eorum in pane et aqua. 9 De conversis Fontis Frigidi qui conversum exposuerunt saecularibus ut interficeretur, committitur abbati Claraevallis qui, auctoritate Capituli generalis per se vel per alios digne corrigat et emendet. 10 Abbas Belli Loci qui causam quae vertitur inter abbatem Dalonis et Bonaudae sibi et coniudici suo commissam a Capitulo generali audire neglexit, poenam super hoc statutam sustineat, scilicet ut sex diebus sit in levi culpa, duobus eorum in pane et aqua. 11 Quoniam abbas de Fontanis in Anglia, abbatiam de Lysa in Norvegia, secundum formam Ordinis, competenter non potest visitare, eadem domus de Lysa domui de Alvastro committitur in filiam. Abbas de Asylo abbati de Alvastro hoc denuntiet. 12 Abbas Loci Dei qui iniunctam sibi visitationem in domo Candelii facere neglexit, tribus diebus sit in levi culpa, uno eorum in pane et aqua. 13 Abbas de Fossa nova qui dicitur hoc anno filiam suam abbatiam de Marmossolio non visitasse, si usque ad festum Sanctae Crucis non visitasse cognoscatur, sententiam super hoc latam sustineat, scilicet ut tribus diebus sit in levi culpa, uno eorum in pane et aqua. Abbas de Falera hoc ei denuntiet. 14 Abbates de Belora et de Nova valle et de Cara valle, qui hoc anno non visitaverunt filias suas, scilicet Ferrariam, Comariam, Sanam vallem, tribus diebus sint in levi culpa, uno eorum in pane et aqua. Abbas de Fiterio hoc denuntiet abbati de Belora ; abbas de Asilo, abbati de Nova valle ; abbas de Chereto, abbati de Caravalle. 15 Abbas Sylvanensis qui ad Capitulum non venit, omni sexta feria sit in pane et aqua, et extra stallum abbatis, donec Cistercio se praesentet. Abbas Mansiadae hoc ei denuntiet. 16 Abbas de Kalercio qui non venit ad Capitulum, cum venire deberet, poenam super hoc statutam sustineat, videlicet ut omni sexta feria sit in pane et aqua, et extra stallum abbatis donec Cistercio se praesentet. Abbas Grandis sylvae hoc ei denuntiet. 17 Abbati de Sinancha qui monachum poenitentem in saeculo et misericordiam postulantem, de coemeterio fecit extrahi, praecipitur ut eiectum reducet ad coemeterium cum plenario servitio, et pro excessu suo tribus sextis feriis sit in pane et aqua. 18 Abbas Fontis Moriniaci qui monachum hospitem sine conscientia abbatis, qui eum commendaverat ad ipsum remisit, et in via factus est fugitivus, tribus sextis feriis sit in pane et aqua. 19 De monachis de Oliva qui abbatem suum ligasse dicuntur, committitur abbati Morimundi qui, auctoritate Capituli generalis, digne corrigat et emendet. 20 De abbate de Amlesborgue de quo dicitur quod manus violentas iniecerit in conversum, et substravit, et novitium receperit infra annos, committitur abbati Morimundi qui rem diligenter inquirat, et auctoritate Capituli generalis corrigat et emendet. 21 Mandatum domini Papae de monialibus, pro duce Poloniae exauditur. 22 De converso Sancti-Prudentis qui puerum monachi Morimundi dicitur percussisse, et faciem ipsius inflammasse, committitur abbati Morimundi. 23 Conversus magister de Lustra de Alto fonte qui inhumanus abbati Cariloci extitit, pedes veniat ad abbatiam Cariloci ad nutum abbatis Cariloci satisfacturus, et post de magisterio suo amoveatur. 24 Abbas de Pratea qui dominum Exoldonensem in Capitulo tumulavit, sex diebus sit in levi culpa, duobus eorum in pane et aqua et quadraginta diebus extra stallum abbatis. 25 Serviens abbatis Villae Gradae de Moravia qui saecularem usque ad effusionem sanguinis percussit, separatur in instanti ab ipsius consortio et ab omnibus domibus Ordinis nostri, si notus fuerit elongetur, et abbas et conversus, poenam super hoc scriptam anno praeterito, sustineant : scilicet ut conversus septem diebus continuis abstineat a vino, et abbas non adducat ad Capitulum servientem, nec de cetero infra quatuor domos, nisi de licentia Capituli generalis. 26 De abbate Vallis bonae de quo dictum est quod dure et minus ordinate se habuit erga visitatorem suum, committitur abbati Morimundi, qui de his et aliis diligenter inquirat, et comperta digne corrigat et emendet, auctoritate Capituli generalis. 27 De abbate de Ligno qui propter paupertatem et corporis infirmitatem parcitur ad praesens, praecipitur ut omni occasione postposita sequenti Capitulo se praesentet, alioquin depositum se esse cognoscat. Abbas de Marmosolio hoc ei nuntiet. 28 Abbas Vallis regis qui saecularem contra formam Ordinis recepit in sepulturam, tribus diebus sit in levi culpa, uno eorum in pane et aqua. 29 Causa abbatis de Chiminon quem abbas Trium Fontium minus iuste deposuisse dicitur, committitur abbati Claraevallis qui rem diligenter inquirat et quod invenerit, auctoritate Capituli generalis, corrigat et emendet. 30 Abbas de Furcardi monte qui mortuos suscepit ad sepulturam, tribus diebus sit in levi culpa, uno eorum in pane et aqua. 31 Abbas de Caritate qui, omissa charitate, subpriorem electum in abbatem ad eludendam electionem eius cellerarium fecit, tribus diebus sit in levi culpa, uno eorum in pane et aqua. 32 Cellerarius Sacrae cellae qui panem et caseum personis Ordinis nostri denegavit, tribus diebus sit in levi culpa, uno eorum in pane et aqua. 33 Abbas Rimel qui dissimulavit quod monachus eius benediceret ferrum candens, sex diebus sit in levi culpa, duobus eorum in pane et aqua, et quadraginta diebus extra stallum abbatis. Monachus vero sit ultimus in ordine, et non celebret usque ad nutum Capituli generalis. 34 Causa quae vertitur inter abbatem Dalonensem et abbatem de Bonauda, de abbatiis transmutatis Dalonensi adiudicatur auctoritate Capituli generalis, nisi in sequenti Capitulo probare potuerit, auctoritate Capituli generalis esse translatas. 35 Abbates non recedant a patribus abbatibus donec ordinaverint quomodo pecunia quae adhuc restat persolvanda in obsequium domini Papae plene persolvatur. Qui aliter ab eis recesserint, omni sexta feria sint in pane et aqua, donec ad nutum patris abbatis satisfaciant. 36 Abbas de Salem qui non venit ad Capitulum nec executus est mandatum Capituli generalis cum abbate de Tulleio, in sequenti Capitulo veniam petat super iis *responsurus.* Abbas de Lucela hoc ei denuntiet. 37 Abbas Casae novae qui non renuntiavit Capitulo poenam sibi iniunctam anno praeterito, pro eo quod inobediens fuit patri abbati, tribus diebus sit in levi culpa, uno eorum in pane et aqua ; et poenitentiam ipsam nihilominus peragat, si non egit, et utrumque Capitulo sequenti significet. Abbas de Tulleio hoc ei nuntiet. 38 Abbas de Ferraria qui anno praeterito non venit ad Capitulum, infirmitate detentus, et hoc Capitulo per litteras suas minime nuntiavit, poenam scriptam sustineat, scilicet, tribus diebus sit in levi culpa, uno eorum in pane et aqua. 39 Abbas de Joiaci qui in filia de Risu Agni neglexit corrigere quae sunt emendanda et minus diligens existit usque modo, tribus diebus sit in levi culpa, et taliter ordinet et provideat domui illi usque ad Pascha ut secundum formam Ordinis se habere valeant ibidem habitantes ; alioquin auctoritate Capituli generalis eamdem abbatiam abbati Pontiniaci curandam committet et ordinandam. 40 Abbas de Saceda qui non venit ad Capitulum cum venire deberet, poenam sustineat super hoc constitutam, scilicet omni sexta feria sit in pane et aqua, et extra stallum abbatis sit usque dum Cistercio se praesentet. Abbas de Spina hoc ei denuntiet. 41 De abbate de Oia qui remansit infirmus in via, et sicut dicitur quod senectute gravatur, committitur abbati Claraevallis. 42 Abbas de Folles qui non venit ad Capitulum cum venire deberet, statutam super hoc poenitentiam agat, scilicet omni sexta feria sit in pane et aqua, et extra stallum abbatis sit usque dum Cistercio se praesentet. Abbas de Populeto hoc ei denuntiet. 43 Abbas de Alta Cumba qui non venit ad Capitulum cum venire deberet, statutam super hoc poenitentiam agat, scilicet omni sexta feria sit in pane et aqua, et extra stallum abbatis sit, usque dum Cistercio se praesentet. Abbas de Sancto-Sulpitio hoc ei denuntiet. Prior eius qui venit ad Capitulum cum venire non deberet, tribus diebus sit in levi culpa, uno eorum in pane et aqua. 44 Abbas de Valle-Sancti-Petri qui non venit ad Capitulum, eamdem poenam sustineat. Abbas de Claustro hoc ei denuntiet. 45 Abbates de Albis Petris et de Bono Fonte qui distulerunt creare abbates in filiabus suis de Petris et de Parinac, tribus sextis feriis sint in pane et aqua et usque ad festum B. Martini abbates ibidem provideant ordinare. 46 De conversis de Pelis qui conversum vivum subterraverunt, committitur abbatibus de Aceio et de Sancto-Godardo et de Sancta Cruce, qui accedant ad domum et diligenter inquirant rei veritatem, et quod invenerint, auctoritate Capituli generalis digne corrigant et emendent, sequenti anno quod fecerint Capitulo rescribentes. 47 Praecipitur auctoritate Capituli generalis abbatibus Bonti Montis et de Alpibus ut novam constitutionem Ordinis insinuent monialibus Bituminis de restrictione ipsarum et ceteris quae sunt scripta. Abbas vero de Tamis faciat fieri litteras et deferat ex parte Capituli priorissis et monialibus illis quae spectant ad abbatiam Bituminis continentes ut obedientes sint in omnibus abbatissae eiusdem domus, et praefatam restrictionem eis denuntiet. Quod si renuerint, denuntiet easdem moniales ab Ordinis unitate praecisas auctoritate Capituli generalis. 48 Abbati de Claustro conceditur a Capitulo ut faciat anniversarium Treverensis archiepiscopi sedendo. 49 De abbate de Castellariis qui dicitur novitium recepisse infra annos, committitur abbati Claraevallis qui digne corrigat quod invenerit corrigendum, secundum instituta Capituli generalis. 50 De magistro de Chalma grangia Firmitatis qui abbatibus ad Capitulum venientibus tam in verbo quam in facto se inhumanum exhibuit, praecipitur auctoritate Capituli generalis ut pedes veniat Cistercium, et ibi comedat ad terram tribus diebus grossum panem sine vino. 51 Praecipitur abbati Belli Loci in Anglia ut adeat ad virum nobilem Willermum, Marescallum domini regis Angliae, et auctoritate Capituli generalis ei supplicet humiliter et devote quatenus indempnitati domus provideat quam etiam fundavit. 52 De monachis Praedicatoribus de Tuscia de quibus scripsit Dominus Papa, committitur abbati Morimundi, qui taliter temperet rem gerendam, ut et Summo Pontifici satisfaciat nec rigor Ordinis nostri enervetur. 53 Abbas Sambucinae qui dimisit conversum suum principi suo, sex diebus sit in levi culpa, duobus eorum in pane et aqua, et a vino abstineat donec eumdem conversum revocet. 54 De comite de Marchia committitur abbatibus Pruliaci, Fontis Joannis, et de Sancto-Portu qui adeant Dominum Regem Franciae ex parte Capituli generalis, supplicantes ut a gravamine domorum Ordinis nostri eumdem comitem revocet et compescat. 55 Petitio Domini Tridentini de construenda abbatia, committitur abbati Morimundi qui per se vel per alium locum consideret et quod viderit Capitulo nunciare procuret. 56 Petitio Domini Patriarchae Antiocheni de abbatia de Nigra Montana cui abbas Morimundi contradicit, committitur Domino Cistercii. 57 Petitio Aurasiensis episcopi qui cum habeat habitum monachi albi vult incorporari Ordini nostro et esse sicut unus de episcopis Ordinis inter nos, gratanter admittitur et devote. 58 Petitio Roderici Fernandi de construenda abbatia committitur abbatibus de Mera, de Armentaria et de Pelis qui accedant ad locum et videant et inquirant diligenter, et quod invenerint sequenti Capitulo significare procurent. 59 Petitio Domini archiepiscopi et Capituli Turonensis de monialibus Ambasiensis territorii incorporandis Ordini conceditur, si includi voluerint, ut non egrediantur extra claustrum sine nutu abbatis, ad cuius curam pertinent. Simul admittitur petitio Ambianensis episcopi et comitis Pontini pro monialibus de Hispania, secundum formam praetaxatam. 60 Querela prioris Grandimontis contra abbatem de Domo Dei committitur abbatibus de Bonoradio, et de Callovio, auctoritate Capituli terminanda. 61 Querela decani Treverensis contra abbatem Destreborc pro comite Yrsuto, committitur abbatibus de Brebac et de Sconaugia ut personaliter accedant ad archiepiscopum Moguntianum et haeredes defuncti et modis omnibus elaborent ut satisfaciant pro defuncto. 62 Querela comitis Wintoniensis contra abbatem de Quinquesuda de non construenda abbatia in territorio quod dicit esse suum, committitur abbatibus de Wardona et de Bello Loco Regis ut quae definienda cognoverint statuant, auctoritate Capituli generalis. 63 Querela abbatis de Superaddo contra abbatem de Carrazeto committitur abbatibus de Mera et de Ursaria auctoritate Capituli terminanda. 64 Querelae mutuae abbatis Belliloci in Anglia et abbatis de Stagleia committitur abbatibus de Varveleia et de Forda et de Tamina, iudicio vel compositione terminanda, et quod factum fuerit sequenti Capitulo nuntietur. 65 Querela abbatis Vallis Dei contra *abbatem* S. Salvatoris committitur abbatibus de Bilduas et de S. Maria, de Surio et de Magio, auctoritate Capituli terminanda. Abbas de Magio abbati de Surio denuntiet hanc commissionem. 66 Querela Bellae Perticae et Bardonaris committitur abbati Scalae Dei. 67 Querela abbatis Buliensis contra abbatem de Scaleis committitur abbatibus Pruliaci, Vallis Lucidae et Sancti Portus, auctoritate Capituli terminanda. 68 Abbates quibus indicta fuerit aliqua poenitentia, debebunt renunciare sequenti Capitulo utrum satisfaciant nec ne. 69 Quolibet anno abbates qui non venerunt ad Capitulum, si venire debuerant, punientur. 70 Iudices Ordinis commissi ex parte Capituli debebunt sequenti Capitulo renunciare de successu causarum sibi commissarum, alioquin plectebuntur ad arbitrium Capituli. Similiter quibus indicta fuerat aliqua poenitentia, debebunt renunciare utrum satisfecissent nec ne. 